Interessante Nuwejaar-tradisies van reg oor die wêreldFrankryk (Foto: Verskaf/AirFrance) Die einde van die jaar is om die draai en daarmee saam kom heerlike Nuwejaarsvieringe. Terwyl vanjaar se vieringe ŉ bietjie anders lyk as voorheen as gevolg van die Covid-19-pandemie, kyk ons terug na hoe lande reg oor die wêreld die koms van die nuwe jaar vier. Frankryk Wat sal ŉ fees in Frankryk wees sonder goeie kos? Oujaarsaand word in Frankryk gevier met ŉ groot fees, algemeen bekend as le réveillon de la Saint-Sylvestre. Dit is by hierdie fees waar die Franse dekadente kosse soos kreef, oesters, foie gras en escargot geniet – met ŉ glasie sjampanje natuurlik! Nederland Soos die feesseisoen tot ŉ einde kom, gebruik die Nederlanders die Nuwejaar om van hul Kersfeesbome ontslae te raak. Jaarliks stapel mense in hul buurt hul bome op mekaar en steek dit aan die brand, wat ŉ massiewe vreugdevuur skep. As jy dapper genoeg is, is dit ook ŉ Nuwejaar-tradisie om op 1 Januarie vroegoggend in die yskoue see in te spring as ŉ manier om die nuwe jaar op die varsste manier moontlik te begin. Gelukkig word dié tradisie opgevolg deur ŉ heerlike bier en worsrolletjie. Spanje As die horlosie middernag slaan op Nuwejaar, is dit tradisie om 12 korrels druiwe te eet – een vir elke lui van die klok. Die tradisie het in die laat 19de eeu begin en die druiwe verteenwoordige geluk en voorspoed vir elke maand van die nuwe jaar wat voorlê. Tsjeggiese Republiek Jy het seker al gehoor van die gesegde “ŉ appel ŉ dag laat die dokter wag”, maar wat van ŉ appel op Oujaarsaand? In die Tsjeggiese Republiek word ŉ appel in die helfte gesny op Oujaarsaand, en die stronk word dan ontleed om te sien wat in die nuwe jaar voorlê. ŉ Stronk wat soos ŉ ster lyk, beteken gesondheid en geluk, maar ŉ stronk wat soos ŉ kruis lyk beteken siekte lê voor. Denemarke Hierdie Nordiese land hou bose geeste weg deur ou borde en glase teen hul vriende en familie se deure stukkend te gooi. Hulle staan ook op stoele en spring af wanneer die horlosie 00:00 tref om Januarie met goeie geluk in te spring. Griekeland Die Grieke verwelkom tradisioneel die nuwe jaar deur ŉ ui buite hul huise te hang as ŉ teken van vernuwing. Op Nuwejaarsdag maak ouers ook hul kinders wakker deur hulle op die kop te tik met ŉ ui. In baie dele van Griekeland is dit ook tradisie om ŉ granaat buite jou huis te hang as ŉ teken van oorvloed, vrugbaarheid en geluk. Ná die Nuwejaar-kerkdiens breek hulle dan die granaat terwyl hulle mekaar ŉ gelukkige nuwe jaar toewens.